钦定古今图书集成/明伦汇编/官常典/第671卷 > 书经 > 《引征》
## 钦定古今图书集成/明伦汇编/官常典/第671卷 > 书经 > 《引征》

每岁孟春，遒人以木铎徇于路。官师相规，工执艺事
以谏。其或不恭，邦有常刑。

〈蔡传〉官以职言，师以道言。规，正也。“相规”云者，胥教诲也。百工技艺之事，至理存焉。理无往而不在，故言无微而可略也。《孟子》曰：“责难于君谓之恭。官师百工，不能规谏，是谓不恭。”不恭之罪，犹有常刑，而况于畔官离次，俶扰天纪者乎？〈大全〉张氏曰：相规，规君也。《左传》：“大夫规诲”，《诗沔水》：“规宣王。”蔡氏元度曰：“‘周景王将铸无射，伶州鸠谏曰：‘匮财罢民’。鲁庄丹楹刻桷，匠庆谏曰：‘无益于君，而替前人之令德’。执艺事谏’。此类是也。”